Finançament a través de l'Agència de Gestió d'Ajuts Universitaris i de Recerca
L'article 117.3 de la Llei 1/2003, de 19 de febrer, d'universitats de Catalunya, estableix que correspon al Govern de la Generalitat aprovar els preus dels ensenyaments conduents a l'obtenció dels títols universitaris oficials i la resta de drets legalment establerts.
L'article 81 de la Llei orgànica 6/2001, de 21 de desembre, d'universitats, en la redacció donada pel Reial decret llei 14/2012, de 20 d'abril, de mesures urgents de racionalització de la despesa pública en l'àmbit educatiu, estableix que els preus per als estudis que condueixen a l'obtenció d'un títol universitari oficial els fixa la comunitat autònoma dins els límits que estableixi la Conferència General de Política Universitària.
Aquests estan relacionats amb els costos de prestació del servei, amb el propòsit d'aproximar gradualment els preus als costos que comporta la prestació del servei acadèmic (entre el 15% i el 25% en el cas de primera matrícula en ensenyaments de grau i de màster que habiliten per a l'exercici d'activitats professionals regulades; entre el 40% i el 50% en els ensenyaments de màsters no compresos en el punt anterior).
D'altra banda, cal millorar l'eficiència en l'ús dels recursos públics per a contribuir a l'assoliment de l'estabilitat pressupostària i a una major corresponsabilitat de les persones beneficiàries dels serveis educatius en una etapa educativa postobligatòria.
Per al curs 2018-2019, els preus màxims que paga l'estudiant són els mateixos que els del curs anterior.
D'acord amb la política de preus i beques iniciada en cursos anteriors, i amb la finalitat de mantenir aquesta corresponsabilitat compatible amb el principi d'equitat, el Govern ha previst un sistema de beques (beques Equitat) que inclou una part dels ingressos que reben les universitats públiques i la Universitat Oberta de Catalunya en concepte de preus dels serveis acadèmics, de manera que cap persona amb mèrits suficients quedi exclosa dels estudis per raons econòmiques.
També es manté la reducció del preu en els trams 1 i 2 de renda en els estudis de grau i l'aplicació de les beques Equitat en els màsters universitaris iniciada en el curs anterior.
D'altra banda, és voluntat del Govern que l'estructura dels estudis no tingui un impacte en el preu total que pagui l'estudiant i, per tant, que tots els estudiants puguin cursar fins a 240 crèdits amb el mateix suport públic que reben actualment en els graus.
D'aquesta manera, els titulats d'estudis de grau de 180 crèdits, durant els cinc cursos posteriors a la seva graduació, tenen dret, com a mínim, a cursar 60 crèdits d'un estudi de màster al mateix preu públic vigent dels graus del mateix tipus que el màster que cursin, mitjançant el mecanisme de beques Equitat.
Aquesta mesura s'implementaria a partir del curs 2019-2020, atès que serà la primera promoció de graduats de 180 crèdits que podrà accedir als estudis de màster.
Aquest Decret fixa els preus dels crèdits de tots els estudis universitaris oficials que s'imparteixen als centres propis integrats a les universitats públiques de Catalunya i a la Universitat Oberta de Catalunya (UOC), així com els dels altres serveis acadèmics.
Així mateix, pel que fa als centres adscrits a aquestes universitats, es determina el que ha de pagar l'estudiant a la universitat en concepte de tutela acadèmica.
D'acord amb la Llei orgànica 6/2001, de 21 de desembre, d'universitats, s'estableixen recàrrecs en els preus per a garantir que els recursos públics, sempre limitats, vagin destinats de forma prioritària a donar les màximes oportunitats d'estudi als estudiants que cursen per primera vegada una carrera en una universitat pública i als que tenen un millor rendiment acadèmic.
I d'acord amb la legislació sectorial d'aplicació, s'estableixen exempcions en els preus, les quals pretenen facilitar els estudis universitaris a persones de determinats col·lectius que reuneixen condicions subjectives específiques.
Per tot això, a proposta conjunta de la consellera d'Empresa i Coneixement i del vicepresident del Govern i conseller d'Economia i Hisenda, i d'acord amb el Govern,
1.1 Aquest Decret té per objectiu fixar els preus dels serveis acadèmics i complementaris dels ensenyaments que condueixen a l'obtenció de títols oficials que imparteixen els centres universitaris propis de les universitats públiques de Catalunya i la Universitat Oberta de Catalunya en el curs 2018-2019 que consten en els annexos d'aquest Decret.
1.2 L'Institut Nacional d'Educació Física de Catalunya (INEFC) i l'Institut de Seguretat Pública de Catalunya apliquen els imports que estableix aquest Decret en concepte de preus per a la prestació de serveis acadèmics universitaris.
a) La prestació dels ensenyaments propis de les universitats, dels cursos d'especialització i la inscripció d'estudiants que cursen determinades matèries amb autorització de la universitat.
c) El cost d'enviament dels títols universitaris als estudiants que sol·liciten aquest enviament.
1.4 En el cas de la Universitat Oberta de Catalunya, els preus pels conceptes esmentats a l'apartat anterior els fixa el Patronat de la Fundació per a la Universitat Oberta de Catalunya, que fixa igualment els preus que cal satisfer per a l'obtenció de títols oficials en els campus externs al seu àmbit principal i que no estan vinculats al conveni programa signat entre el departament competent en matèria d'universitats i aquesta universitat.
En el cas d'estudis universitaris conjunts entre la Universitat Oberta de Catalunya i les universitats públiques, l'estudiant ha d'abonar addicionalment al preu de la matrícula el preu dels serveis específics fixats per la Universitat Oberta de Catalunya d'acord amb aquest article i segons preveu cada conveni interuniversitari.
1.5 Els consells socials de les universitats públiques i el Patronat de la Fundació per a la Universitat Oberta de Catalunya poden establir el preu dels crèdits en qualsevol nivell d'estudis per als estudiants estrangers no residents que no siguin nacionals d'estats membres de la Unió Europea ni dels estats als quals sigui d'aplicació el règim comunitari sense que el preu corresponent pugui excedir el 100% del seu cost, sens perjudici del que preveuen els acords i els convenis o tractats internacionals en aquesta matèria i la resta de la normativa vigent.
A aquests efectes, d'acord amb el Reglament de la Llei orgànica 4/2000, d'11 de gener, sobre drets i llibertats dels estrangers a Espanya i la seva integració social, després de la reforma mitjançant la Llei orgànica 2/2009, aprovat pel Reial decret 557/2011, de 20 d'abril, l'autorització d'estada concedida als estudiants estrangers no equival a la condició de residents.
2.1 Els centres adscrits no inclosos a l'article 1.2 apliquen els preus que estableixen els seus òrgans de Govern.
2.2 Els i les estudiants d'estudis de grau dels centres adscrits la titularitat dels quals correspon a la Generalitat de Catalunya i als seus ens autònoms o als consorcis en els quals participa abonen a les universitats, directament o per mitjà del centre, en concepte de tutela acadèmica, el 12% dels preus que estableixen els apartats 1, 2 i 3 de l'annex 1 del Decret 365/2011, de 12 de juliol, pel qual es fixen els preus dels serveis acadèmics a les universitats públiques de Catalunya i a la Universitat Oberta de Catalunya per al curs 2011-2012, segons correspongui.
Els i les estudiants de màster d'aquests centres adscrits abonen a les universitats pel mateix concepte el 15% dels preus que estableix l'apartat 4 de l'annex 1 del Decret 365/2011, de 12 de juliol.
2.3 Els i les estudiants d'estudis de grau dels centres adscrits la titularitat dels quals no correspon als ens esmentats a l'apartat anterior abonen a la universitat, directament o per mitjà del centre, en concepte de tutela acadèmica, el 27% dels preus que estableixen els apartats 1, 2 i 3 de l'annex 1 del Decret 365/2011, de 12 de juliol, del curs 2011-2012, segons correspongui.
Els i les estudiants de màster d'aquests centres adscrits abonen a les universitats pel mateix concepte el 33% dels preus que estableix l'apartat 4 de l'annex 1 del Decret 365/2011, de 12 de juliol.
2.4 Per tal de determinar l'import al qual s'apliquen els percentatges anteriors, a l'annex 3 figura el coeficient d'estructura docent al qual pertany l'estudi.
Per als estudis que no figuren en aquest annex, el percentatge corresponent s'aplica al preu d'un estudi amb el mateix coeficient d'estructura docent del curs 2011-2012.
Per als estudis de màsters universitaris oficials que no existien al curs 2011-2012, els consells socials determinaran a quin nivell, dels establerts per al curs 2011-2012, correspon cada màster.
Atesa la seva formulació jurídica i les seves particularitats metodològiques, la Universitat Oberta de Catalunya determina la contraprestació pels recursos per a l'aprenentatge d'acord amb la seva normativa.
4.1 La Generalitat de Catalunya, les universitats públiques i la Universitat Oberta de Catalunya, mitjançant l'Agència de Gestió d'Ajuts Universitaris i de Recerca (AGAUR), amb els ingressos recaptats per les universitats amb la nova política de preus iniciada el curs 2012-2013, convoca les beques Equitat, que signifiquen una tarifació del pagament del preu per crèdit de la matrícula, dels i de les estudiants de grau i de màster d'aquestes universitats, en funció del nivell de renda familiar, de manera que els imports resultants, un cop descomptada la beca, correspondrien als que figuren en l'annex 5.
4.2 D'altra banda, el Govern manté l'ampliació de les beques Equitat als estudis de màster universitari, en les condicions que s'assenyalin en la convocatòria.
5.1 Les universitats han d'exigir, com a condició prèvia de matrícula o d'expedició de títols o certificats, el pagament de les quantitats pendents per matrícules en qualsevol estudi o curs acadèmic i universitat o centre al qual sigui aplicable aquest Decret, i els interessos de demora corresponents, si escau.
5.2 Les universitats públiques han de fer constar en el resguard de matrícula el percentatge de la despesa per crèdit que suposa el preu abonat per l'estudiant, en relació amb la mitjana del cost per crèdit del conjunt del sistema universitari.
5.3 El fet de no pagar la matrícula o algun dels seus fraccionaments en els terminis que estableixi la universitat pot donar lloc a la suspensió temporal dels drets de l'estudiant i, si escau, a l'anul·lació de la matrícula i dels efectes que hagi produït sense dret a cap reintegrament.
5.4 Sens perjudici dels fraccionaments addicionals del pagament que pugui establir cadascuna de les universitats, aquestes han de possibilitar que el pagament de la matrícula anual es pugui fer, com a mínim, en dues fases de la manera següent:
Fins al 60% a compte del preu del crèdit que estableix aquest Decret, en el moment de formalitzar la matrícula.
L'últim termini, que no pot ser inferior al 30%, un cop resolta la convocatòria de beques Equitat per part de l'AGAUR, en els terminis que la universitat estableixi.
Si del procediment anterior es derivés un excés en favor de l'estudiant, la universitat l'hi retornarà d'acord amb la normativa vigent.
En qualsevol cas, el fraccionament no pot ser inferior a l'establert per al curs 2017-2018.
5.5 Les universitats que participen en el procés de la preinscripció universitària hauran de retornar l'import dels crèdits matriculats als estudiants que hagin estat assignats en un ensenyament d'una altra universitat com a conseqüència d'una reassignació de places dins d'aquest procés, sempre que presentin la sol·licitud d'anul·lació de matrícula abans del 23 d'octubre de 2018.
Això no serà d'aplicació en els supòsits següents:
a) Quan hi hagi un canvi de preferències per part de l'estudiant.
b) Si l'estudiant torna a fer una nova preinscripció en convocatòries posteriors.
6.1 Els i les estudiants que hagin obtingut la convalidació, l'adaptació o el reconeixement de crèdits per raó d'estudis o activitats realitzades en qualsevol centre universitari abonen a la universitat el 15% dels preus que estableixen els apartats 1, 2, 3, 4 i 5 de l'annex 1.
Els i les estudiants estan exempts d'abonar a la universitat el percentatge assenyalat en supòsits especials relacionats amb la planificació de les trajectòries curriculars dels estudis que la universitat ofereix als estudiants.
Aquests supòsits són determinats per la universitat amb l'autorització del Consell Social, o del Patronat de la Fundació per a la Universitat Oberta de Catalunya, en el cas d'aquesta universitat.
6.2 La matrícula dels crèdits necessaris que fixi la universitat per a adaptar els plans d'estudis anteriorment vigents als nous plans d'estudi és gratuïta.
6.3 En el cas que l'estudiant es matriculi de crèdits sense docència per raó de l'extinció del pla d'estudis, ha d'abonar l'import íntegre sempre que la universitat ofereixi un sistema de tutories o de docència alternativa.
En el cas que la universitat no ofereixi tutories o docència alternativa, s'ha d'abonar a la universitat el 15% del preu.
7.1 Quan un/a estudiant es matricula en qualsevol universitat per segon cop d'un mateix crèdit d'un estudi de grau, l'import d'aquest crèdit és el resultant d'aplicar un coeficient d'1,2 al preu del crèdit sobre el qual es va aplicar el coeficient el curs anterior.
La tercera vegada que es matricula del mateix crèdit, el seu import és el resultant d'aplicar un coeficient de 2,6 al preu del crèdit sobre el qual es va aplicar el coeficient el curs anterior.
A partir de la quarta vegada, inclosa aquesta, que es matricula del mateix crèdit, el seu import és el resultant d'aplicar un coeficient de 3,6 al preu del crèdit sobre el qual es va aplicar el coeficient el curs anterior.
7.2 Quan un/a estudiant es matricula en qualsevol universitat per segon cop d'un mateix crèdit d'un estudi de màster que l'habiliti per a l'exercici d'activitats professionals regulades, l'import d'aquest crèdit és el resultant d'aplicar un coeficient d'1,2 al preu del crèdit.
La tercera vegada que es matricula del mateix crèdit, el seu import és el resultant d'aplicar un coeficient de 2,6 al preu del crèdit.
A partir de la quarta vegada, inclosa aquesta, que es matricula del mateix crèdit, el seu import és el resultant d'aplicar un coeficient de 3,6 al preu del crèdit.
7.3 Quan un/a estudiant es matricula per segon cop d'un mateix crèdit d'un màster que no l'habiliti per a l'exercici d'activitats professionals regulades, l'import d'aquest crèdit és el resultant d'aplicar un coeficient d'1,625 al preu del crèdit.
La tercera vegada que es matricula del mateix crèdit, el seu import és el resultant d'aplicar un coeficient d'1,75 al preu del crèdit.
A partir de la quarta vegada, inclosa aquesta, que es matricula del mateix crèdit, el seu import és el resultant d'aplicar un coeficient d'1,875 al preu del crèdit.
8.1 S'aplica un coeficient d'1,4 als preus per crèdit que s'estableixen en aquest Decret als i les estudiants que tinguin un o més títols universitaris oficials o les condicions per a obtenir-lo, llevat que es tracti dels primers estudis de màster o de doctorat; també s'aplica aquest coeficient als i les estudiants que tinguin un títol superior no universitari equivalent, a tots els efectes, a un títol de grau.
8.2 S'eximeix del recàrrec que preveu l'apartat anterior als i les estudiants que estiguin inclosos en algun dels supòsits següents:
a) Estudiants que havent iniciat uns estudis amb doble titulació hagin obtingut el títol d'una de les titulacions i s'hagin de matricular d'algun crèdit de l'altra titulació.
b) Estudiants que hagin obtingut els seus títols universitaris oficials previs o un títol superior no universitari equivalent, a tots els efectes, a un títol de grau, en centres no coberts pel sistema públic de finançament.
9.1 Als preus dels serveis acadèmics que es regulen en aquest Decret els són d'aplicació les exempcions i bonificacions que estableix la normativa estatal.
Les condicions que donen dret a les exempcions en els preus s'han de complir en la data d'inici de la prestació de l'activitat acadèmica.
9.2 No es poden aplicar als i les estudiants exempcions o bonificacions al pagament dels preus que es fixen en aquest Decret, tret de les que s'hi recullen expressament, així com qualsevol altra que pugui establir la normativa vigent.
10.1 Poden formalitzar la matrícula sense abonar els preus que estableix aquest Decret els i les estudiants de grau i de màster que vulguin sol·licitar una beca o ajut a l'estudi per al curs 2018-2019 convocada pel Ministeri d'Educació i Formació Professional, i compleixin previsiblement els requisits d'aquella convocatòria.
En tot cas, l'exempció total del pagament de l'import de la matrícula resta condicionada a l'obtenció efectiva de la beca.
No han de presentar aquesta acreditació els estudiants que ja disposen de la credencial de becari del curs 2017-2018.
En qualsevol cas, si posteriorment els i les estudiants no obtenen la condició de becari amb dret a l'exempció del preu dels serveis acadèmics, estaran obligats a abonar-ne el preu corresponent en els terminis indicats per la universitat.
10.2 La quantia de la beca de matrícula que correspon als estudiants dels centres adscrits no inclosos a l'article 1.2, amb excepció dels de l'escola gestionada pel Consorci Escola Tècnica d'Igualada (CETI), i de les universitats privades, llevat de la Universitat Oberta de Catalunya, és la corresponent a l'import del preu públic fixat pel Govern de la Generalitat en el curs 2011-2012 per a la titulació corresponent o d'una altra del mateix grau d'experimentalitat, actualitzat en els termes que preveu la disposició estatal que estableix els llindars de renda i patrimoni familiar de les beques i ajuts a l'estudi per al curs 2018-2019.
11.1 Els i les estudiants membres de famílies nombroses de categoria especial a l'inici del curs acadèmic tenen dret a l'exempció total dels preus fixats per aquest Decret.
Els i les estudiants membres de famílies nombroses de categoria general a l'inici del curs acadèmic tenen dret a l'exempció del 50% dels preus fixats per aquest Decret.
12.1 Els i les estudiants que obtinguin crèdits amb matrícules d'honor en el curs acadèmic o semestre immediatament anterior es poden acollir a l'exempció en l'import de la matrícula d'un nombre de crèdits equivalent al que hagin obtingut amb aquesta qualificació acadèmica, d'acord amb les condicions que estableixen els consells socials de les universitats públiques i el Patronat de la Fundació per a la Universitat Oberta de Catalunya.
12.2 Els i les estudiants amb matrícula d'honor o amb premi extraordinari en el batxillerat tenen dret a l'exempció total dels preus de tots els crèdits dels quals es matriculin per primera vegada durant el primer curs del primer any dels seus estudis universitaris.
13.1 Els i les estudiants amb un grau de discapacitat igual o superior al 33% documentalment justificada tenen dret a l'exempció total dels preus fixats per aquest Decret.
13.2 Aquesta condició s'acredita mitjançant la presentació de qualsevol dels documents que preveu la normativa vigent.
14.1 Les persones que hagin estat víctimes d'actes terroristes, així com el seu/la seva cònjuge i els seus fills o filles, tenen dret a l'exempció total dels preus fixats per aquest Decret.
15.1 Les víctimes de violència de gènere, així com els seus fills i filles que en depenen, tenen dret a l'exempció total dels preus fixats per aquest Decret.
Aquesta condició s'acredita mitjançant la presentació de qualsevol dels documents que preveu la normativa vigent, així com del llibre de família en el cas dels fills o filles que en depenen.
Els imports corresponents a les exempcions dels preus del curs 2018-2019 que preveu aquest Decret s'han de compensar a les respectives universitats públiques i a la Universitat Oberta de Catalunya, d'acord amb el que disposa la disposició addicional dinovena de la Llei orgànica 4/2007, de 12 d'abril, de modificació de la Llei orgànica 6/2001, de 21 de desembre, d'universitats.
Per a fer front al pagament dels preus per la prestació de serveis acadèmics universitaris que fixa aquest Decret, els i les estudiants poden acollir-se a les fórmules de finançament que ofereix l'Agència de Gestió d'Ajuts Universitaris i de Recerca.
D'acord amb els convenis signats entre l'Agència de Gestió d'Ajuts Universitaris i de Recerca i les universitats públiques catalanes, l'incompliment per part dels i les estudiants dels pagaments derivats d'aquests crèdits produeix els efectes que preveu l'article 5.3 d'aquest Decret.
Les universitats poden establir sistemes d'ajuts per a atendre els estudiants que es troben en circumstàncies personals sobrevingudes que afecten l'aplicació dels preus que estableix aquest Decret.